Document ID: 32014D0099

A BIZOTTSÁG VÉGREHAJTÁSI HATÁROZATA
(2014. február 18.)
a 2014-2020 közötti időszakban az Európai Regionális Fejlesztési Alapból és az Európai Szociális Alapból finanszírozásra jogosult régiók, valamint a Kohéziós Alapból finanszírozásra jogosult tagállamok jegyzékének megállapításáról
(az értesítés a C(2014) 974. számú dokumentummal történt)
(2014/99/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendeletre (1) és különösen annak 90. cikke (4) bekezdésére,
mivel:
(1)
Az Európai Regionális Fejlesztési Alap és az Európai Szociális Alap „a növekedést és munkahelyteremtést szolgáló beruházás” célkitűzést a 105/2007/EK bizottsági rendelettel (2) módosított 1059/2003/EK európai parlamenti és tanácsi rendelettel (3) létrehozott statisztikai célú területi egységek nómenklatúrája 2. szintjének (a továbbiakban: NUTS 2. szint) megfelelő valamennyi régióban támogatja.
(2)
Az 1303/2013/EU rendelet 90. cikkének (4) bekezdése alapján a Bizottságnak meg kell állapítania a három NUTS 2. szintű régiókategória (kevésbé fejlett régiók, átmeneti régiók és fejlettebb régiók) kritériumait teljesítő régiók jegyzékét.
(3)
Az 1303/2013/EU rendelet 90. cikkének (4) bekezdése alapján a Bizottságnak meg kell állapítania a Kohéziós Alapból finanszírozásra jogosult tagállamok jegyzékét, valamint a Kohéziós Alapból átmeneti és egyedi alapon támogatásban részesülő tagállamok jegyzékét is.
(4)
Az Európai Tanács 2014-2020-as időszakra vonatkozó többéves pénzügyi keretről szóló, 2013. február 7-8-án elfogadott következtetéseinek 32. pontja szerint az egyik tagállam kérésére a 31/2011/EU bizottsági rendelet (4) értelmében összevont NUTS 2. szintű régiók - amennyiben a módosított NUTS-nómenklatúra alkalmazása következtében egy vagy több érintett régió támogathatósági kategória státusa megváltozik - a módosított NUTS-régió szintjére vonatkozóan meghatározott kategóriába tartoznak. Következésképpen e határozatnak összhangban kell állnia az említett következtetésekkel.
(5)
Az átláthatóság érdekében a NUTS 2. szintű régiók 31/2011/EU rendelettel összhangban 2012. január 1-jétől alkalmazandó kódját és nevét e határozat mellékleteibe szintén bele kell foglalni.
(6)
A támogatható régiók és tagállamok jegyzékét ennek megfelelően kell megállapítani,
ELFOGADTA EZT A HATÁROZATOT:
1. cikk
A kevésbé fejlett régiók kategóriájába tartozó, az Európai Regionális Fejlesztési Alapból és az Európai Szociális Alapból finanszírozásra jogosult régiók jegyzékét az I. melléklet tartalmazza.
2. cikk
Az átmeneti régiók kategóriájába tartozó, az Európai Regionális Fejlesztési Alapból és az Európai Szociális Alapból finanszírozásra jogosult régiók jegyzékét a II. melléklet tartalmazza.
3. cikk
A fejlettebb régiók kategóriájába tartozó, az Európai Regionális Fejlesztési Alapból és az Európai Szociális Alapból finanszírozásra jogosult régiók jegyzékét a III. melléklet tartalmazza.
4. cikk
A Kohéziós Alapból finanszírozásra jogosult tagállamok jegyzékét a IV. melléklet tartalmazza.
5. cikk
A Kohéziós Alapból átmeneti és egyedi alapon finanszírozásra jogosult tagállamok jegyzékét az V. melléklet tartalmazza.
6. cikk
Ennek a határozatnak a tagállamok a címzettjei.
Kelt Brüsszelben, 2014. február 18-án.

Labels: 18
15
19